b'\n_START_ARTICLE_\nPomereelia\n_START_PARAGRAPH_\nPomereelia (poola Pomorze Gda\xc5\x84skie, saksa Pommerellen v\xc3\xb5i Pomerellen, inglise Pomerelia) on piirkond endisel L\xc3\xa4\xc3\xa4ne-Preisimaal Pommerist (Pomorze) ida pool, m\xc3\xb5nikord on seda loetud ka Pommeri idapoolseimaks osaks. Piirkond piirnes idas Pomesaania ja kagus Kulmimaaga. Saksakeelne nimetus Pommerellen t\xc3\xa4hendab sisuliselt "V\xc3\xa4ike-Pommerit".\n_START_SECTION_\nAjalugu\n_START_PARAGRAPH_\nPiirkond kuulus kuni 1308. aastani Poola kuningriigi ja erinevate l\xc3\xa4\xc3\xa4neslaavi v\xc3\xbcrstiriikide koosseisu, seej\xc3\xa4rel vallutas ala Saksa ordu. Valdusele pretendeeris ka Brandenburgi markkrahv, kuid n\xc3\xb5udest loobumise eest tasus ordu talle 1309. aastal 10 000 marka. Poola ei soovinud valdusest k\xc3\xbcll loobuda, kuid p\xc3\xa4rast eba\xc3\xb5nnestunud s\xc3\xb5du pidi Poola kuningas Kazimierz III seda 1343. aastal siiski Kaliszi lepinguga tegema. _NEWLINE_1410\xe2\x80\x931411 laastas maad ordu ja Poola-Leedu vaheline s\xc3\xb5da, misj\xc3\xa4rel mitmed L\xc3\xa4\xc3\xa4ne-Preisimaa suured linnad ordu vastu m\xc3\xa4ssu t\xc3\xb5stsid. Selle tulemusena liideti Pomereelia (Kuninglik Preisi) 1466. aastal Poola kuningriigiga. Selle koosseisu j\xc3\xa4i see kuni Esimese Poola jagamiseni aastal 1772, mil Pomereelia liideti Preisimaa kuningriigiga._NEWLINE_P\xc3\xa4rast Esimest maailmas\xc3\xb5da anti Pomereelia taas Poolale, sellest sai kurikuulus "Poola koridor" L\xc3\xa4\xc3\xa4nemere \xc3\xa4\xc3\xa4rde. Pomereelia suurimast linnast Danzigist (Gda\xc5\x84sk) sai aga vabalinn. Teise maailmas\xc3\xb5ja ajal vallutas Saksamaa Pomereelia uuesti ning see liideti Suursaksa Riigiga, kuid 1945. aastast t\xc3\xa4nap\xc3\xa4evani kuulub Pomereelia taas Poolale.'